Γνωμοδότηση της Οικονομικής και Κοινωνικής Επιτροπής για την "Πρόταση Κανονισμού του Ευρωπαϊκού Κοινοβουλίου και του Συμβουλίου που τροποποιεί τον κανονισμό ΕΟΚ αριθ. 95/93 της 18ης Ιανουαρίου 1993 σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες"

(COM(2001) 335 τελικό - 2001/0140 (COD))

(2002/C 125/03)

Στις 12 Ιουλίου 2001, και σύμφωνα με το άρθρο 80, (2) της Συνθήκης περί ιδρύσεως της Ευρωπαϊκής και Κοινωνικής Κοινότητας, το Συμβούλιο αποφάσισε να ζητήσει την γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Μεταφορές, ενέργεια, υποδομές, κοινωνία των πληροφοριών", στο οποίο ανατέθηκε η προετοιμασία των σχετικών εργασιών, επεξεργάστηκε την γνωμοδότησή του στις 26 Φεβρουαρίου 2002 με βάση την εισηγητική έκθεση του κ. Tosh.

Κατά την 389η σύνοδο ολομέλειας της 20ης και 21ης Μαρτίου 2002 (συνεδρίαση της 20ης Μαρτίου), η Ευρωπαϊκή Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Η πρόταση επιχειρεί να επικεντρώσει και πάλι την προσοχή στην διαχείριση της κατανομής του διαθέσιμου χρόνου χρήσης (slots) και σε συνδυασμό με αυτό να αντικατοπτρίσει τα ζητήματα που προκύπτουν από τις αρχές ελέγχου εναέριας κυκλοφορίας, τη λειτουργία των αερολιμένων και την χωρητικότητα αυτών, παράλληλα με τους τρέχοντες περιβαλλοντικούς στόχους, να θεσπίσει ορθές και διαφανείς διαδικασίες για την προστασία και την ενθάρρυνση του τομέα και των χρηστών και για την διαιτησία του ζητήματος της συμφόρησης.

1.2. Διευκρινίζει τους ορισμούς των δικαιωμάτων κατανομής του διαθέσιμου χρόνου χρήσης (slots), του καθεστώτος των αεροδρομίων, της διαχείρισης των νεο-εισερχόμενων μεταφορέων, του συντονισμού, της συμφιλίωσης και τέλος της επιβολής κυρώσεων.

1.3. Σκοπός της προτάσεως είναι η εξεύρεση και διατήρηση της ορθής ισορροπίας μεταξύ αερομεταφορέων και η ανάπτυξη ενός ανταγωνιστικού δικτύου εντός της ΕΕ και με τις τρίτες χώρες.

2. Ιστορικό

2.1. Η εν λόγω πρόταση τροποποιεί τον κανονισμό του Συμβουλίου (ΕΟΚ) αριθ. 95/93 της 18ης Ιανουαρίου 1993.

2.2. Η ΟΚΕ πρέπει να έχει υπόψη το πλαίσιο στο οποίο εντάσσεται η πρόταση. Κατά το 2002 έχει προγραμματισθεί η υλοποίηση των εξής προτάσεων:

- περί θεσπίσεως κοινών κανόνων μέτρησης θορύβου γύρω από τα αεροδρόμια

- περί προδιαγραφών θορύβων και εκπομπών από τις εναέριες μεταφορές

- περί θεσπίσεως κοινών απαιτήσεων και διαδικασιών στον τομέα της ασφάλειας της αεροπορίας

- περί θεσπίσεως ειδικών κοινών απαιτήσεων για την ασφάλεια της αεροναυτιλίας

- περί του καθορισμού των τιμών στον τομέα των αερομεταφορών.

2.3. Ας σημειωθεί ακόμη ότι σχεδιάζεται η αναθεώρηση της διαδικασίας και των επιλογών σύμφωνα με σύστημα αγοράς βάσει της οποίας θα γίνεται η διαχείριση της κατανομής των slots. Δεν έχει ακόμη ανατεθεί η αναθεώρηση αυτή από την Επιτροπή σε εξωτερικό φορέα.

2.4. Επίσης, στη Λευκή Βίβλο για τις μεταφορές αναφέρεται ότι:

- η ΕΕ πάσχει από υπερκερματισμό των συστημάτων διαχείρισης της εναέριας κυκλοφορίας.

- Ο τομέας των μεταφορών έχει παγκοσμιοποιηθεί, αλλά οι διεθνείς κανόνες για τη διευκόλυνση των εμπορικών συναλλαγών δεν λαμβάνουν επισήμως υπόψη την προστασία του περιβάλλοντος ή την ασφάλεια εφοδιασμού.

3. Περιεχόμενο

Αναθεωρεί τις εξής βασικές πτυχές και βασικά χαρακτηριστικά:

- Ορισμός του νεο-εισερχόμενου αερομεταφορέα και της διαδικασίας κατανομής των slots

- Μεταφορά των slots

- Προσδιορισμός και χρήση αερολιμένων όπου η ζήτηση υπερβαίνει την χωρητικότητα

- Διεθνής ορολογία

- Αρχές διαφάνειας, ουδετερότητας και μη διακριτικής μεταχείρισης για την κατανομή των slots

- Ο ρόλος του υπεύθυνου προγραμματισμού και συντονισμού και της συντονιστικής επιτροπής

- Ορισμός των δικαιωμάτων κατανομής στους αερολιμένες

- Αναγνώριση της κατανομής και προτεραιότητα όσον αφορά τα δικαιώματα slot

- Λειτουργικές προτεραιότητες των αερολιμένων

- Αποτελεσματική χρήση της χωρικότητας του αερολιμένος

- Επίδραση περιβαλλοντικών στόχων

- Διατάξεις σχετικά με τις διαπεριφερειακές υπηρεσίες στον τομέα των αερομεταφορών

- Συγκρισιμότητα με τρίτες χώρες

- Επιβολή κυρώσεων και αναθεώρηση.

4. Ειδικές παρατηρήσεις

Η ΟΚΕ επικροτεί την πρόταση, δεδομένου μάλιστα ότι η σημερινή κατάσταση που χαρακτηρίζεται από περιορισμένη αποδοτικότητα και χρονική ακρίβεια στον τομέα των αερομεταφορών προκαλεί σοβαρά προβλήματα στις επιχειρήσεις και τα άτομα.

Η πρόταση συνεπάγεται σημαντικότατες επιπτώσεις για τα αεροδρόμια και ειδικότερα όσον αφορά την προσγείωση και απογείωση των αεροσκαφών μεταφορών. Περιγράφει και διαμορφώνει διαδικασίες οργάνωσης ούτως ώστε να βελτιωθεί η αποτελεσματικότητα. Η ΟΚΕ επιθυμεί να διατυπώσει τις ακόλουθες ειδικές παρατηρήσεις.

4.1. Νεο-εισερχόμενοι αερομεταφορείς

4.1.1. Ο νέος κανονισμός που καλύπτει τώρα και τις αιτήσεις των νεο-εισερχόμενων μεταφορέων, παρέχει την ευκαιρία να αξιολογείται σε κάθε στιγμή κατά πόσο είναι συμφέρων ο ανταγωνισμός τόσο για τα υπάρχοντα αεροπορικά δρομολόγια όσο και για τα νέα διαπεριφερειακά δρομολόγια. Η αναλογία του κοινού συστήματος εκμετάλλευσης slots κατά 50 % φαίνεται ικανοποιητική, δεδομένου ότι κατά πάσα πιθανότητα δεν θα αφορά τις ώρες μεγάλης αιχμής. Το άρθρο 10, παράγραφος 5, πρέπει να αναδιατυπωθεί, ώστε να διασφαλισθεί ότι πρώτη προτίμηση δίδεται στους νεο-εισερχόμενους έως 50 % των slots του κοινού συστήματος εκμετάλλευσης.

4.1.2. Η διάταξη του άρθρου 10 με την οποία αφαιρείται το καθεστώς του νεο-εισερχόμενου αερομεταφορέα που αρνείται τα προσφερόμενα slots φαίνεται παράλογος αν ληφθούν υπόψη η αναμονή και το επίπεδο του εμπορικού κινδύνου κατά την ανάπτυξη ενός νέου δρομολογίου.

4.2. Μεταβιβάσεις slots

4.2.1. Η πρόταση δεν παρέχει κίνητρα στους νεο-εισερχόμενους, καθότι δικαίως αναμένουν μία πρώτη άρνηση όσον αφορά τα καλύτερα ωράρια που είναι διαθέσιμα.

4.2.2. Όταν ένας εγκατεστημένος αερομεταφορέας αποσύρεται μονομερώς από την παροχή περιφερειακής υπηρεσίας, όπως η ΒΑ από το δρομολόγιο Ηeathrow-Μπέλφαστ αμέσως μετά τα γεγονότα της 11ης Σεπτεμβρίου, η μεταβίβαση των slot πρέπει να διευκολύνεται ούτως ώστε να εξασφαλισθεί η παροχή της υπηρεσίας από οποιονδήποτε και όχι να εμποδίζεται. Στο άρθρο 9 πρέπει να αναφέρεται ειδικώς ότι υποστηρίζεται κάθε προσπάθεια ανταπόκρισης προς τις υποχρεώσεις δημόσιας υπηρεσίας, ιδιαίτερα εφόσον πρόκειται για απομονωμένες και νησιωτικές περιοχές. Η ΟΚΕ εκφράζει ανησυχία, διότι θεωρεί ότι θα προκύψουν σοβαρές δυσκολίες για τη διαχείριση της κινητικότητας των slots, πως σκιαγραφείται στα άρθρα 8α και 8β.

4.2.3. Η απαγόρευση των πλαστών μονομερών μεταβιβάσεων, όπου κατ' ουσίαν αξιόλογα slots ανταλλάσονται με slots χαμηλής ποιότητας, θα βοηθήσει στο άνοιγμα του ανταγωνισμού.

4.3. Προσδιορισμός αερολιμένος και ορολογία

Τα μεγάλα αεροδρόμια θα συντονίζονται ασφαλώς με κατανομή slots από τους συντονιστές, ενώ άλλα θα πάσχουν από μερική συμφόρηση. Θα πρέπει να κατανοηθεί ότι προκειμένου ένας αερολιμένας να υπαχθεί από την κατηγορία του "αερολιμένα με ευκολίες προγραμματισμού" στην κατηγορία του "συντονισμένου αερολιμένα" θα πρέπει ο μέσος όρος ημερήσιας κατανομής slot να υπερβαίνει ένα συγκεκριμένο επίπεδο, ας πούμε 40 % και η σχετική ανάλυση να προβλέπει περαιτέρω αύξηση.

4.4. Αρχές κατανομής των slots

4.4.1. Η ΟΚΕ επικροτεί την εξήγηση της Επιτροπής ότι τα slots θεωρούνται ως "δικαίωμα χρήσης των υποδομών" και όχι ως "δικαίωμα ιδιοκτησίας". Τίθεται συνεπώς το ερώτημα της προτεινόμενης εξέτασης της κατανομής slots και η αναπόφευκτη πρόκληση εκ μέρους των αερομεταφορέων flagship ότι το "ιστορικό δικαίωμα" που προβλέπεται στην πρόταση είναι de facto "ιδιοκτησία" τους.

4.4.2. Εκφράζεται η ανησυχία ότι η διάταξη του (άρθρου 2, στοιχείο (β) θα εμποδίσει εταίρους με κοινό δρομολόγιο να αποκτήσουν το καθεστώς νεο-εισερχόμενου. Εντούτοις τα κοινά αυτά δρομολόγια έχουν βάσιμη αιτιολογία όπως π.χ. τα φορτία, η επίπτωση στο περιβάλλον, οι υπηρεσίες κ.λπ.

4.4.3. Από την άλλη πλευρά, τα ιστορικά δικαιώματα εξισορροπούν την διαδικασία της κινητικότητας των slot, την αναγνώριση των ιστορικών εμπορικών δαπανών και τον έλεγχο των μεταβιβάσεων.

4.5. Συντονισμός

4.5.1. Γενικές παρατηρήσεις

4.5.1.1. Χρειάζεται να προσδιορισθούν οι συντονισμένες περίοδοι. Από ορισμένες παραγράφους φαίνεται να προτείνονται εξαμηνιαίες περίοδοι, καλοκαίρι και χειμώνα, αλλού όμως η έμφαση τίθεται στην εξασφάλιση δρομολογίων επί ετήσιας βάσεως. Έχει σημασία να προσδιορισθούν οι περίοδοι αυτοί και μάλιστα να παρασχεθούν στον ανταγωνισμό οι ευρύτερες δυνατές ευκαιρίες για την ανακατάταξη των slots. Για την διευκόλυνση της διαδικασίας αυτής, οι περίοδοι πρέπει να κλιμακωθούν εντός των εθνικών ορίων. Οι εξάμηνες περίοδοι φαίνονται πως είναι οι καταλληλότερες.

4.5.1.2. Ο ορισμός του συντονιστή πρέπει να γίνεται με απολύτως ανεξάρτητο τρόπο και να μη διέπεται από πολιτικά κριτήρια. Εκφράζεται η ανησυχία πως ο συντονισμός μπορεί να καταστεί δαπανηρός και γραφειοκρατικός. Η ΟΚΕ θεωρεί πως η πρόταση πρέπει να εμμείνει στα εξής σημαντικά σημεία:

- ο συντονισμός πρέπει να λάβει τη μορφή εντελώς ανεξάρτητου φορέα

- τα κράτη μέλη πρέπει να εξασφαλίζουν καταλλήλως τους λειτουργικούς προϋπολογισμούς τους καθώς και την αρχή τους.

- η πραγματογνωμοσύνη πρέπει να στηρίζεται στην τρέχουσα πρακτική για να εξασφαλίζεται η βιωσιμότητα και η ανεξαρτησία του συστήματος

- τα συστήματα διαχείρισης πρέπει να αναπτύσσονται μετά από διαβούλευση με τις αρχές του αεροδρομίου για να δημιουργούνται τα στοιχεία που εξασφαλίζουν τη δυνατότητα ταχείας ανταπόκρισης για την εξεύρευση λύσεων.

4.5.2. Συντονιστής

4.5.2.1. Η ενίσχυση της ουδετερότητας και της ανεξαρτησίας του συντονιστού αποτελεί ουσιαστικό στοιχείο για την επιτυχία της πρότασης, όπως ακριβώς και η αρμοδιότητα του συντονιστή για συσχετιζόμενα θέματα όπως η χωρητικότητα του αερολιμένα. Χάρη στις ευρύτερες ελεγκτικές αρμοδιότητες, οι καταχρήσεις θα εντοπίζονται και θα αντιμετωπίζονται, παρόλο ότι δεν είναι σαφές σε ποιο πλαίσιο. Αυτό θα πρέπει να διασαφηνισθεί. Τα κράτη μέλη πρέπει να προβλέψουν την αποζημίωση των συντονιστών, ώστε να εκτελούν απρόσκοπτα το έργο τους, σεβόμενοι τις αρχές τους. Αυτό δεν αίρει την ευθύνη των συντονιστών να λογοδοτούν και να αιτιολογούν ικανοποιητικά τις πράξεις και τις αποφάσεις τους.

4.5.2.2. Υποτίθεται ότι τα τυποποιημένα στοιχεία θα τίθενται στην διάθεση γενικότερα του τομέα, εντός συγκεκριμένων προθεσμιών, προκειμένου να εξασφαλισθεί η διάδοση της καλύτερης ανταγωνιστικής ενημέρωσης. Η ΟΚΕ τονίζει με έμφαση ότι οι συντονιστές πρέπει να συνεργάζονται με τις αρμόδιες αρχές και να τηρούν τις διατάξεις των άρθρων 81 και 82 της Συνθήκης για να διασφαλισθεί ότι οι προκύπτουσες αποφάσεις είναι ευνοϊκές προς όλους τους χρήστες των εναέριων μεταφορών.

4.5.3. Επιτροπή συντονισμού (άρθρο 5)

4.5.3.1. Ο φορέας αυτός φαίνεται να είναι ένα αμάλγαμα των καλύτερων στοιχείων του τομέα, όσον αφορά τον μεμονωμένο αερολιμένα. Δεδομένου ότι δεν λαμβάνονται υπόψη τα θέματα εμπορικού απόρρητου θα ήταν αποτελεσματικότερο εάν οι περιφερειακές επιτροπές συντονισμού είχαν την ευθύνη της πολιτικής που σκιαγραφείται στο άρθρο 8, εφόσον θεωρηθεί ότι η μεθοδολογία, οι τοπικές κατευθυντήριες γραμμές και διαδικασίες είναι κοινές.

4.5.3.2. Φαίνεται ότι η επιτροπή συντονισμού έχει σημαντική επίδραση αλλά όχι και εξουσία. Πρέπει να ορισθεί με σαφήνεια το δικαίωμά της να καταφεύγει στους αρμόδιους φορείς ενός κράτους μέλους. Η ΟΚΕ πιστεύει ότι η επιτροπή συντονισμού πρέπει να αποθαρρύνει την ανάμιξη τοπικών κανόνων που εξ αμελείας ή άλλως παρεμποδίζουν τις ανταγωνιστικές πρακτικές.

4.5.4. Κατανομή των slots και δικαιώματα χρήσης

4.5.4.1. Οι τροποποιήσεις της διαδικασίας είναι αιτιολογημένες. Δεδομένου ότι η επιτροπή συντονισμού έχει τη δυνατότητα διαιτησίας, ο συντονιστής πρέπει να έχει τη δυνατότητα να παραπέμπει και να περιγράφει το σύνολο των αιτιολογιών του στην επιτροπή συντονισμού για κάθε περίοδο, έτσι ώστε οι συζητήσεις τους να μην απορρέουν μόνο από προσφυγές.

4.5.4.2. Εκφράζεται η ανησυχία μήπως οι συντονιστές δεν είναι υποχρεωμένοι να αποφασίζουν διαιτητικώς σχετικά με τους "εναλλακτικούς" τρόπους μεταβίβασης, που δεν εμπίπτουν στις αρμοδιότητές τους.

4.6. Αερολιμένες

4.6.1. Χωρητικότητα και προτεραιότητες (άρθρα 3 και 5)

4.6.1.1. Η ενδιάμεση ανάλυση χωρητικότητας είναι σκόπιμη μόνον εάν σημειωθούν σημαντικές αλλαγές που μπορούν να επηρεάσουν τη χωρητικότητα του αεροδρομίου ή ανά τριετία.

4.6.1.2. Δεδομένου ότι οι αερολιμένες θα λαμβάνουν τις σχετικές αποφάσεις για την μεγιστοποίηση των εσόδων, δεν μπορεί να υποτεθεί ότι ένας αερολιμένας θα οδηγηθεί σε επενδύσεις μετά το αποτέλεσμα μιας προσφυγής στην συντονιστική επιτροπή. Ως παράδειγμα θα μπορούσε να αναφερθεί η σκοπιμότητα χρηματοδότησης των εμπορικών καταστημάτων σε έναν αερολιμένα αντί ενός απέριττου σταθμού για χαμηλού κόστους αφίξεις και αναχωρήσεις. Επομένως, εφόσον δεν μπορεί να θεωρηθεί ότι η πρόταση αυτή αποτελεί ένα μέσον επηρεασμού του στρατηγικού σχεδιασμού αερολιμένος, επιβάλλεται η λήψη επιπρόσθετων μέτρων.

4.7. Περιβάλλον

4.7.1. Εάν ληφθεί υπόψη η γνωμοδότηση της ΟΚΕ που υιοθετήθηκε πρόσφατα σχετικά με την ολική μείωση του θορύβου και των αποβλήτων πέριξ των αεροδρομίων(1), θα ήταν σκόπιμο να εκπροσωπούνται στην επιτροπή συντονισμού οι τοπικές και περιφερειακές αρχές.

4.8. Ανάπτυξη των διαπεριφερειακών δρομολογίων

4.8.1. Η ΟΚΕ κατανοεί τα αιτήματα οικονομικής αιτιολόγησης, λαμβανομένης όμως υπόψη της έμφασης που δίδεται από την πρόταση στην ανάπτυξη δικτύων και την σπουδαιότητα που έχει για την κοινοτική συνοχή, θα πρέπει να θεσπισθεί το επίπεδο διάθεσης των slots και η διάρκειά τους έτσι ώστε να μην αναλώνεται πολύτιμη χωρητικότητα αεροδρομίου.

4.8.2. Είναι αναπόφευκτο ότι τα μεγάλα οικονομικά κέντρα όπως το Λονδίνο ή η Φραγκφούρτη δεν θα μπορέσουν να προσαρμοστούν προς την περιφερειακή ανάπτυξη των δικτύων. Τα προβλήματα αυτά μπορούν ευκολότερα να λυθούν σε περιφερειακή βάση αερομεταφορών και όχι από ένα μεμονωμένο αεροδρόμιο.

4.9. Τρίτες χώρες

4.9.1. Η πρόταση προβλέπει κατ' ουσίαν μέτρα κατά των αερομεταφορέων τρίτης χώρας η οποία δεν επιφυλάσσει στους κοινοτικούς αερομεταφορείς ανάλογη μεταχείριση. Η δράση αυτή βεβαίως είναι άστοχη και καταδεικνύει ότι είναι απαραίτητο να καταβληθούν από την ΕΕ διπλωματικές προσπάθειες προκειμένου να επιτευχθεί ανάλογη διαχείριση των slots και αμοιβαιότητα σε συνολική βάση. Στον ορίζοντα της παγκοσμιοποίησης παρόμοιες εταιρικές δράσεις είναι απατηλές και βλάπτουν τις συμπράξεις των αερομεταφορέων της ΕΕ.

4.10. Επιβολή κυρώσεων

4.10.1. Είναι λογικό η μη συμμόρφωση να τιμωρείται με κυρώσεις και απόσυρση των slots. Ο συντονιστής οφείλει εντούτοις να δρα με ταχύτητα προκειμένου να περιορίζονται οι παράπλευρες βλάβες που συνεπάγονται οι δράσεις αυτές για τους αερολιμένες. Λόγω των πρόσφατων ασύμμετρων κλυδωνισμών του τομέα αερομεταφορών οι συντονιστές πρέπει να διαθέτουν μιαν ορισμένη αυτονομία προκειμένου να αντιμετωπίζουν τα σχετικά προβλήματα.

4.10.2. Η ΟΚΕ επισημαίνει ότι η παρέμβαση που προτείνεται στο άρθρο 14 για την περίπτωση κατά την οποίαν οι αερομεταφορείς δεν ανταποκρίνονται στις απαιτήσεις, μπορεί να παρεμποδισθεί από τη διαδικασία κατανομής των slots.

5. Τελικές παρατηρήσεις

5.1. Η ΟΚΕ πιστεύει ότι η νομοθεσία της ΕΕ θα πρέπει να ισχύσει διεθνώς.

5.2. Τα κράτη μέλη πρέπει να παράσχουν αποζημίωση στους συντονιστές ώστε να εκτελούν το έργο τους απρόσκοπτα.

5.3. Στην πρόταση δεν γίνεται κανένα σχόλιο σχετικά με το μέγιστο όριο slots που μπορεί να κατέχει ένας αερομεταφορέας σε ένα αεροδρόμιο στο πλαίσιο του ανταγωνισμού. Σήμερα, ουδόλως σπανίζουν όρια που υπερβαίνουν το 60 %.

5.4. Τα μέτρα που προβλέπονται από την πρόταση πρέπει να γίνουν κατανοητά από το ευρύτερο αντιπροσωπευτικό δείγμα. Ενδιαφέρον θα είχε η ανακοίνωση των αποτελεσμάτων της απόδοσης εν είδει εύχρηστων πινάκων. Η χρήση των slots είναι επ' ωφελεία του αεροδρομίου και συνεπώς η δημοσίευση των επιδόσεων πρέπει να αναλαμβάνεται από αυτό, για να εμφαίνεται η αξιοπιστία της τρέχουσας και μελλοντικής πορείας.

5.5. Μολονότι δεν εξετάζεται το πρόβλημα της ασφάλειας των αερομεταφορών έχει εντούτοις εξαιρετική σημασία. Η Επιτροπή συντονισμού θα πρέπει να εξασφαλίζει υψηλά επίπεδα ασφάλειας και προστασίας κατά τη λειτουργία της.

5.6. Μεγάλη έμφαση δίδεται στους νεο-εισερχόμενους αερομεταφορείς και στην ανάπτυξη νέων δρομολογίων. Γι αυτό και θα πρέπει να ενθαρρυνθούν όλοι οι αερομεταφορείς. Οι εγκατεστημένοι αερομεταφορείς θα έχουν περισσότερα δικαιώματα. Κατευθυντήρια γραμμή πρέπει να είναι η αναγνώριση του αποτελεσματικού ανταγωνισμού.

5.7. Η συμμετοχή περιφερειακών και τοπικών αντιπροσώπων στις επιτροπές πρέπει να θεωρηθεί ως ουσιαστικό στοιχείο. Η επίδραση αυτή θα μπορούσε να εξασφαλίσει την ικανοποίηση απαιτήσεων όσον αφορά την περιφερειακή χωρητικότητα, τη δημιουργία επιπρόσθετων έργων υποδομής και τις υποχρεώσεις δημόσιας υπηρεσίας και αυτό θα πρέπει να επιβεβαιώνεται στο άρθρο 5. Η ΟΚΕ ωστόσο αναγνωρίζει ότι τα slots δεν είναι επ' άπειρον εναλλάξιμα, λόγω της ευρύτατης ποικιλίας των αεροδρομίων.

5.8. Η κατανομή των slots με βάση την αρχή "χρησιμοποίησέ το, ειδάλλως το χάνεις" θα πρέπει να διακρίνεται από ευελιξία. Οι συντονιστές δεν πρέπει να ενεργούν με γραφειοκρατικό και υπηρεσιακό τρόπο, αλλά πρέπει να διατηρήσουν το δικαίωμα της διάκρισης, π.χ. σε περίπτωση κατά την οποία ένας αερομεταφορέας χάνει τη θέση του από ένα slot λόγω τρομοκρατικών δραστηριοτήτων. Εάν μία αεροπορική εταιρεία αποδείξει με ικανοποιητικό τρόπο το γεγονός, τότε οι συντονιστές πρέπει να της παράσχουν το δικαίωμα να διατηρήσει το slot για την υπόλοιπη συντονισμένη περίοδο, για να διευκολυνθεί η ανάκαμψή της.

5.9. Στις αρμοδιότητες της επιτροπής συντονισμού πρέπει να συμπεριληφθεί και η σαφής ευθύνη αξιολόγησης της χωρητικότητας και η εφαρμογή των καλύτερων πρακτικών ασφάλειας και να εξασφαλισθεί ότι εφαρμόζονται από κοινού ώστε η διάθεση των slots να επιτυγχάνεται σε ασφαλές περιβάλλον με την κοινή μέριμνα αερολιμένων και αερομεταφορέων.

5.10. Ενώ αναμένεται ο αντίκτυπος των μελλοντικών εκθέσεων, η ΟΚΕ πιστεύει ότι οι συντονιστές αντικατοπτρίζουν την πιο πρόσφατη συνείδηση των περιβαλλοντικών περιορισμών στη διαδικασία επιλογής τους. Αναμένεται ότι τα ευρήματα αυτά θα διευκρινίσουν ποιος θα είναι ο αντίκτυπός τους επί των αποφάσεων.

Βρυξέλλες, 20 Μαρτίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Γνωμοδότηση για την Πρόταση οδηγίας του Ευρωπαϊκού Κοινοβουλίου και του Συμβουλίου περί της καθιέρωσης των κανόνων και διαδικασιών για τη θέσπιση περιορισμών λειτουργίας σε συνάρτηση με τον προκαλούμενο θόρυβο στους κοινοτικούς αερολιμένες.